Broj: 711-I-968-P-198/22-02-19

Zagreb, 08. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Vesne Baričević, Thalassotherapia Crikvenica specijalna bolnica za medicinsku rehabilitaciju,** za davanjem očitovanja,na 166. sjednici održanoj dana 08. travnja 2022.g. daje sljedeće

**OČITOVANJE**

**Sukladno članku 18. stavku 2. ZSSI-a, ravnatelj lučke uprave može istovremeno uz obnašanje navedene dužnosti biti član** **Upravnog vijeća ustanove Thalassotherapia Crikvenica budući da se radi o ustanovi od posebnog interesa za Primorsko-goransku županiju, ali za obavljanje navedene funkcije nema pravo na novčanu naknadu osim naknade putnih i drugih opravdanih troškova.**

Obrazloženje

Zahtjev za davanjem očitovanja Povjerenstva podnijela je Vesna Baričević, Thalassotherapia Crikvenica specijalna bolnica za medicinsku rehabilitaciju. U Povjerenstvu zahtjev je zaprimljen 23. ožujka 2022. pod poslovnim brojem 711-U-3826-P-198/22-01-4, povodom kojeg se vodi predmet broj P-198/22.

Člankom 3. stavkom 1. podstavkom 60. propisano je da su ravnatelji lučkih uprava obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da je predsjednik Upravnog vijeća ustanove Thalassotherapia Crikvenica ujedno i ravnatelj lučke uprave. Podnositeljica navodi da je predsjednik Upravnog vijeća ustanove imenovan od strane župana Primorsko-goranske županije te da sukladno Odluci o naknadi za rad u Upravnom vijeću, ima pravo na novčanu naknadu. Slijedom navedenog, podnositeljica postavlja upit može li ravnatelj lučke uprave i dalje primati naknadu za rad u upravnom vijeću, a budući da je postao obveznik ZSSI-a.

Člankom 18. stavkom 2. ZSSI-a propisano je da, iznimno od zabrane iz stavka 1. tog članka kojom je obveznicima Zakona zabranjeno da budu članovi nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju.

Navedenim stavkom propisano je također i da za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u registar ustanova i izvan proračunskih fondova od posebnog interesa za jedinice lokalne i područne (regionalne) samouprave, Povjerenstvo je utvrdilo da je ustanova Thalassotherapia Crikvenica ustanova od posebnog interesa za Primorsko-goransku županiju.

Slijedom navedenog, ravnatelj lučke uprave kao obveznik u smislu ZSSI-a može istovremeno uz obnašanje navedene dužnosti biti i predsjednik Upravnog vijeća ustanove Thalassotherapia Crikvenica, ali za obavljanje navedene funkcije nema pravo na novčanu naknadu osim naknade putnih i drugih opravdanih troškova.

Povjerenstvo ukazuje obvezniku da je u što kraćem roku dužan razriješiti moguću povredu članka 18. stavka 2. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana